12 Augustus: Al stralend vir die Here . – Jan van der Watt - www.bybelkennis.co.za
by Mitch Kalp · Published 12/08/2017 · Updated 31/07/2017
2 Kor 3:12-4:6 (fokus 3:12-17)
Daar was ‘n voëlverskrikker wat so lelik was dat die voëls die saad wat hulle twee dae gelede gesteel het, teruggebring het. Niemand kan die voëlverskrikker daarvan blameer dat hy nie sy werk effektief doen nie.
Paulus sê dat gelowiges so van heerlikheid moet straal dat dit vir ander moet voel asof hulle by Jesus self staan (3:17). Ja, so effektief moet ons Jesus dien dat mense na ons toe wil terugkom as hulle die heerlikheid van God soek. Om dit te kan doen het ons ‘n groot voorsprong bo die voëlverskrikker. Die voëlverskrikker is maar net voëlverskrikker, maar ons het die Gees van die Here self in ons. Dit is nie ons alleen wat van heerlikheid hoef te straal nie. Nee, die Gees van die Here moet deur ons straal.
Dit kan net gebeur as jy vry is, sê Paulus (3:17). Vryheid beteken dat niks ons bind of keer om regtig die Here te dien nie. Niks verdof die staal van heerlikheid nie. Dit beteken om vry te wees van alles wat in jou pad mag staan om jou aan Jesus te kan bind. Dit is al manier hoe jy Jesus effektief kan dien en om al hoe meer te kan lyk en te leef soos Hy. Om vry te wees beteken dus om beskikbaar te wees – vry van jouself beteken om beskikbaar te wees vir die Gees; vry van onnodige wette en reëls beteken om gereed te wees om na die Gees te luister.
‘n Voëlverskrikker kan sowaar nie groter invloed hê as Christene nie, veral nie as die Gees deur hulle straal nie.
Laaste 7 Dae: 4,253
Laaste 30 Dae: 25,798
Laaste 365 Dae: 274,302